ועדת העבודה, הרווחה והבריאות, כנסת 15, פרוטוקול מספר 161, 2000-07-03 12:10

חוסניה ג'בארה: בוקר טוב.

משה בוטון: גברתי היושבת ראש, ברשותך, אני רוצה לומר מספר דברים לפני שנתחיל.

חוסניה ג'בארה: כן.

חוסניה ג'בארה: אני רואה שיש עוד הצעת חוק.

משה בוטון: יש הצעת חוק של חבר הכנסת יורי שטרן מס' פ/22, תיקון מכתב פיטורים.

משה בוטון: ההצעה באה להסדיר נושא, שאם אדם מפוטר מעבודתו, יתנו לו הודעה בכתב על הפיטורין.

משה בוטון: זה נותן לו אסמכתא שהוא פוטר, זה טוב גם לדמי אבטלה, כדי שלא יגידו לו: לא פוטרת ואז יש לו עונש והוא לא יקבל חודשיים שלושה דמי אבטלה.

משה בוטון: אלה הסיבות שפורטו.

משה בוטון: בכנסת הקודמת היו מספר הצעות חוק דומות בקשר למכתב פיטורין, ליצור גם הודעה מוקדמת על פיטורין לפני זה ולכתוב מכתב פיטורין וכולי.

משה בוטון: חברי צוות במשרד המשפטים, במשרד העבודה ובמשרד האוצר ישבו והכינו, עוד בשלהי הכנסת הקודמת, מסמך שאני חילקתי לכם אותו עכשיו.

משה בוטון: זהו מסמך, שאמנם הוא על שמות אחרים, אבל זה ימחק.

משה בוטון: זה יהיה מסמך של חבר הכנסת יורי שטרן, שמסדיר באופן רחב וכולל יותר את כל הנושא של הפיטורין וההודעה המוקדמת.

משה בוטון: יש פה שתי אפשרויות.

משה בוטון: אפשרות אחת – וזה הוועדה צריכה להחליט – להצטמצם בנוסח שחבר הכנסת יורי שטרן הציע – ופה יש גם מגבלות, כפי שנשמע מנציגי הממשלה - או לדון בצורה מסודרת בהצעת החוק שתהיה של חבר הכנסת שטרן - ורק שלו - שמסדירה את כל נושא הפיטורין וההתפטרות לפי מה שמפורט בשלושת העמודים האלה שנתתי לכם.

משה בוטון: זה להחלטת הוועדה.

חוסניה ג'בארה: אני מבינה שהצעת החוק הזאת מגיעה לקריאה ראשונה?

שירלי אברמי: כן.

חוסניה ג'בארה: אני חושבת שאנחנו צריכים לשמוע את חבר הכנסת יורי שטרן ולדון בהצעת החוק שלו.

חוסניה ג'בארה: אחרי שזה יעבור לקריאה ראשונה, נוכל לשנות.

משה בוטון: אני מבקש, גברתי היושבת ראש, לומר משהו "תקנוני".

משה בוטון: אם אנחנו נעביר את זה לקריאה ראשונה וזה יעבור קריאה ראשונה, אנחנו לא נוכל להכניס פה את כל הנושאים שיש כאן, כי זה יהיה נושא חדש.

שירלי אברמי: השאלה היא, אבל, אם האנשים מוכנים לדיון, עו"ד בוטון.

שירלי אברמי: אם הם לא מוכנים, צריך לקבוע ישיבה חדשה.

משה בוטון: כל אלה שנמצאים פה מוכנים לפחות להתחיל את הדיון.

משה בוטון: כי מי שהכין את זה זה עו"ד דן אורנשטיין ועו"ד אטלן והאוצר.

שירלי אברמי: אי אפשר לבוא לדיון ולהגיד לאנשים: מה ששלחנו לכם לא טוב, יש חדש.

משה בוטון: אבל הם הכינו את זה.

משה בוטון: הם כולם שותפים.

חוסניה ג'בארה: כולכם מוכנים?

מיכאל הילב: אנחנו לא קיבלנו את זה.

מיכאל הילב: אני לא ידעתי שיש שינוי.

משה בוטון: אוקיי.

משה בוטון: אז תתייחס.

משה בוטון: אלה אותם רעיונות שיש פה.

מיכאל הילב: זה משהו שבא לקריאה ראשונה, בכל זאת.

דן אורנשטיין: זה דבר שכבר היה.

דן אורנשטיין: היו כמה הצעות חוק בכנסת הקודמת.

דן אורנשטיין: היתה גם הצעת חוק שהוגשה מטעם חבר הכנסת עמיר פרץ והיתה גם הצעת חוק של חבר הכנסת שטרן בכנסת הקודמת.

חוסניה ג'בארה: חבר הכנסת שטרן, אתה ידעת את זה מראש?

יורי שטרן: לא ידעתי, אבל אני רואה את ההצעה ואני מוכן לאמץ אותה, כי אני מניח שהיא טובה.

משה בוטון: היא הצעה טובה מאד.

משה בוטון: היא רחבה ומרחיבה יותר.

יורי שטרן: היא גם פותרת את הבעיה שהתעוררה בהצעת החוק המקורית שלי, שהעירו לי שממנה משתמע, שהמעביד יכול למשוך את העובד בעצם ולחייב אותו להמשיך לעבוד, בכך שהוא לא נותן לו מכתב פיטורין.

משה בוטון: נכון.

דן אורנשטיין: נכון מאד.

יורי שטרן: אני רואה שפה יש תשובה לזה.

משה בוטון: פה יש הכל.

משה בוטון: יש פה גם הודעה מוקדמת על פיטורין.

יורי שטרן: לכן אני מאמץ את ההצעה הזו כלשונה, לצורך העניין.

יורי שטרן: כי אם כל מוסדות הממשלה היו שותפים בהכנה, אז אין להם, אני מניח, הערות.

שירלי אברמי: השאלה היא המעסיקים.

שירלי אברמי: אם כולם פה מסכימים לעשות דיון, אז אין בעיה.

שירלי אברמי: אם המעסיקים אומרים שהם צריכים ללמוד את הנושא אז אי אפשר לקיים עכשיו דיון.

מיכאל הילב: אני הייתי פשוט רוצה ללמוד את הנושא.

מיכאל הילב: אני לא יודע מה כתוב שם.

מיכאל הילב: יכול להיות שאנחנו נסכים.

מיכאל הילב: יכול להיות שיהיו רק תיקונים מסוימים, אני באמת לא יודע.

מיכאל הילב: נדמה לי שבינתיים ניתן צו הרחבה על זה.

מיכאל הילב: יש צו הרחבה, אין לקונה כרגע, אם אני לא טועה.

יורי שטרן: יש לקונה.

יורי שטרן: יש לקונה כי היום אין חובה לתת מכתב פיטורין.

מיכאל הילב: נכון.

יורי שטרן: מכתב פיטורין הופך להיות סיבה למסיבה ויש סחר – מכר ואני מכיר מתפרות באשקלון שפיטרו את העובדות שלהן ואמרו להן: אתם תוותרו על המשכורת אחרונה שלכן ועל החובות ותקבלו מכתב פיטורין ועם זה תיגשו ללשכת העבודה, או שלא תקבלו מכתב פיטורין ואנחנו נמשוך את זה.

יורי שטרן: בגלל זה בזמנו הגשתי את הצעת החוק ולכן אני לא רוצה בכלל לעכב אותה.

יורי שטרן: אני חושב שמשרדי הממשלה שעבדו על זה עשו עבודה רצינית.

מיכאל הילב: אני לא יודע מה הם עשו.

מיכאל הילב: אני פשוט לא קראתי את זה.

יורי שטרן: אני מציע לדון בזה ולאשר ויש לנו עוד זמן בין קריאה ראשונה לשניה ושלישית כדי לשמוע הערות.

יורי שטרן: אני תמיד מתייחס ברצינות מאד גדולה לצד של המעסיקים, בתנאי שזה לא פוגע בעובד.

מיכאל הילב: אני הייתי רוצה לקרוא את זה.

מיכאל הילב: לפחות חצי שעה, רבע שעה.

מיכאל הילב: משהו.

חוסניה ג'בארה: חבר הכנסת שטרן, אני לא יודעת אם מבחינה תקנונית, כדאי להביא את זה לקריאה ראשונה בלי שהתעשיינים יקראו את זה קודם.

דן אורנשטיין: סליחה.

דן אורנשטיין: אולי בכל זאת ניתן לעשות משהו אחר.

דן אורנשטיין: כיוון שמדובר בחקיקה שגיבשנו יחד עם ההסתדרות – אגב, צריך לתת קרדיט גדול להסתדרות, כי זה על סמך הצעה של ההסתדרות – שהיא די רצינית.

דן אורנשטיין: יכול להיות שאפשר לקיים דיון היום ולהתקדם, אבל לא לאשר את זה לקריאה ראשונה, אלא לקיים ישיבה נוספת של הוועדה.

דן אורנשטיין: אז לא בזבזנו את זמננו מצד אחד, ומצד שני, אפשרנו למעסיקים שבאמת לא ראו את הנוסח הזה, לראות אותו.

חוסניה ג'בארה: כן.

חוסניה ג'בארה: זהו בדיוק.

יורי שטרן: אני לא יודע אם יש טעם בכלל, אם כך, להתחיל לדון.

משה בוטון: חבר הכנסת שטרן, אני חושב שיש טעם.

מיכאל הילב: חבל שאתם לא מעבירים את החומר מראש.

חוסניה ג'בארה: אני מציעה לדחות את הדיון.

חוסניה ג'בארה: אנחנו לא רוצים שהמעסיקים יבואו אלינו בטענות.

יורי שטרן: השאלה היא אם יש טעם לקיים דיון בכלל.

דן אורנשטיין: אני חושב שיש.

מיכאל הילב: אנחנו הוזמנו לדיון, אני באתי במיוחד מתל אביב ואין לי את החומר.

חוסניה ג'בארה: אני מציעה לדחות את הדיון.

משה בוטון: כן, מנהלת הוועדה תשלח את ההצעה החדשה לכל הנוגעים בדבר: להסתדרות, למעסיקים.

חוסניה ג'בארה: ההצעה הזאת תשלח לכל הנוגעים בדבר, תלמדו אותה טוב ואנחנו נדחה את זה.

משה בוטון: לשבוע הבא.

משה בוטון: ואז נגמור את זה.

חוסניה ג'בארה: בבקשה.

חוסניה ג'בארה: מה שאתם מחליטים.

יורי שטרן: שוב, אני רוצה להודות למשרדי הממשלה, גם לגבי החוק הקודם שיש לי בו ויכוח אתם.

יורי שטרן: אני חושב שהם עשו עבודה מאד רצינית.

דן אורנשטיין: אנחנו מודים על שיתוף הפעולה.

דן אורנשטיין: זה מה שצריך להיות.

חוסניה ג'בארה: תודה רבה.